Ferdinand Marcos yngri var settur í embætti forseta Filippseyja í morgun. Hann er sonur Ferdinands Marcos, einræðisherra frá 1965 til 1986 sem arðrændi þjóðina með því að stela hundruðum milljarða króna af ríkinu.
Marcos yngri, sem alla jafna er kallaður Bongbong, vann stórsigur í forsetakosningum í síðasta mánuði. Hann fékk 59 prósent atkvæða en Leni Robredo, sem hafnaði í öðru sæti, fékk 28 prósent.
Nýr varaforseti, Sara Duterte, hefur sömuleiðis áhugaverð ættartengsl. Hún er dóttir Rodrigos Duterte, sem lét af forsetaembætti í morgun og stóð fyrir fíkniefnastríði í landinu þar sem mikill fjöldi fólks var tekinn af lífi án dóms og laga.
Í innsetningarræðu sinni vottaði Marcos yngri föður sínum virðingu sína og sagði hann hafa náð glæsilegum árangri í valdatíð sinni. Marcos eldri stýrði dómstólum landsins, fjölmiðlum og undir hans stjórn pyntaði her landsins og jafnvel myrti fjölda stjórnarandstæðinga.
When my call for unity started to resonate with you, it did so because it echoed your yearnings, mirrored your sentiments, and expressed your hopes for family, for a country and for a better future.
Marcos sagði boðskap sinn hafa náð til kjósenda enda vildi hann styrkja fjölskyldur, efla landið og sækja í átt að betri framtíð.
Kosningabarátta hins nýja forseta var fyrst og fremst háð á samfélagsmiðlum og náði hann þannig að höfða til dæmis til yngri kjósenda sem voru ekki fæddir þegar faðir hans var við völd, segir í frétt breska ríkisútvarpsins. Gagnrýnendur Marcos segja framboð hans hafa dreift röngum upplýsingum og reynt að fegra ímynd Marcos eldri.
Bongbong Marcos, sonur fyrrverandi einræðisherra Filippseyja, var settur í embætti forseta í morgun. Í innsetningarræðu sagði hann föður sinn hafa afrekað margt þegar hann var við völd.